આ શુટિંગ દિલ્હીમાં એક વપરાશ વગરનાં એક એરફિલ્ડ પર કરવાની યોજના હતી. આ માટે રિચર્ડે 25000 એક્સ્ટ્રા કલાકારો રોકડા આપીને રાખેલા હતાં. પરંતુ મોટી ચિંતા તો પેલા ટોળા પર હતી જે ‘પેઈડ’ ન હતું ! રિચર્ડે આગલી રાત્રે પોતાના 11 કેમેરાની આખી ટીમની મિટિંગ બોલાવીને બીજા દિવસની સૌની પોઝિશન્સ વિશે સમજાવ્યું. વહેલી સવારના 3 વાગ્યાથી બધી તૈયારીઓ શરૂ થઈ ગઈ. સૂર્યોદય થતાં થતાં તો ગણવેશધારી સૈનિકો તૈયાર થઈને મેદાનમાં આવી ગયા. રિચર્ડને હાશ તો ત્યારે થઈ કે જ્યારે સામાન્ય લોકો પણ ત્યાં શુટિંગ જોવા ભેગાં થવા લાગ્યાં. રિચર્ડે એવી વ્યવસ્થા કરાવી હતી કે દરેક પ્રવેશદ્વારે પોલીસની એક એક ટુકડી તે સમયને અનુરૂપ કપડાં આપીને ખડી કરવામાં આવી હતી, જેથી કરીને કોઈ આધુનિક પહેરવેશ પહેરીને આવી ન જાય ! આ શોટમાં રિટેકનો તો કોઈ સવાલ જ નહોતો. એક માઈલ જેટલા અંતરમાં આ ટોળુ જેવી એક્ટિંગ કરે તે ખરું ! રિચર્ડે પોતાના મેગાફોન માં ‘એક્શન……’ કહેતાં જ આખુ ટોળું કૂચ કરવા લાગ્યું. આ બધા દરમ્યાન રિચર્ડને લાગ્યું કે આ અતિ મહત્વના શોટ દરમ્યાન પોતે કેમેરા પાછળ કે ક્રેન પર ન બેસતાં આ ટોળામાં જ ક્યાંક હોવું જોઈએ. પરિણામે આપણે રિચર્ડ એટનબરોને આ સીનમાં કાળા કોટ, કાળા ચશ્મા ધારી બ્રિટિશ જનરલ સ્વરૂપે બાપુના શબ પાછળ ચાલતા જોઈ શકીએ છીએ ! આ દ્રશ્ય ગાંધીજીનું ડમી શબ બનાવીને લેવાનું હોવાથી આજે બૅન ને રજા હતી.